Twist (ples)

**Twist** je ples iz 1960-ih, inspiriran rock and roll glazbom. Zapravo je tek twist prvi ples masovne kulture koji je doživio (i preživio) masovnu popularnost i proširio se po cijelom svijetu. Twist je ples iz kojeg su derivirali mnogi današnji plesovi. Twist je svjetskim fenomenom napravio američki pjevač Chubby Checker svojim hitovima *[[The Twist (pjesma)|The Twist]]* srpanj 1960 (reizdan studenog 1961) i *Let's Twist Again* u lipnju 1961.

## Koraci
Twist je vrlo jednostavan ples, suština je da torzo plesača ostaje miran, a treba vrtjeti zdjelicom nogama i rukama kružno oko svoje osi. Pokreti plesača nisu striktno regulirani, i zapravo pleše tko kako hoće - nastojeći se kretati u skladu s glazbom, gotovo bi se moglo reći - *radi što hoćeš, samo nemoj stajati*. Povremeno se moglo jednu nogu podići od poda kao plesnu stilsku figuru, ali većina plesača je plesala sa obadvije noge na podu, prebacujući ih s lijeva na desno i tako u krug. 

## Porijeklo plesa
Inspiracija za twist došla je s američkih plantaža, gdje su crnački najamni radnici, razvili još 1890. godine vrlo sličan ples *wringin 'and twistin*, čiji se pak korijeni mogu naći u zapadnoj Africi stoljećima unatrag. Ipak twist je društveni ples modificiran za 20. stoljeće. Za promociju plesa zaslužan je Dick Clark, voditelj popularne američke televizijske zabavne emisije *American Bandstand*. Clark se osobno zauzeo 1959. godine da izdavačka kuća *Philadelphia record* objavi C. Checkerov *The Twist*. *The Twist* je objavljen u ljeto 1960 i postao je ubrzo broj 1# na listi singl ploča u Americi 1960, te ponovno 1962.

Godine 1961, na vrhuncu twistomanije, gazde njujorškog kluba *Peppermint Lounge* unajmili su lokalni sastav iz Jerseya *Joey Dee and the Starliters*, da im pokrivaju plesne večeri. U njihov klub dolazila je tadašnja elita Amerike; Judy Garland, John Wayne, Jackie Kennedy, Nat 'King' Cole, Shirley MacLaine, Tennessee Williams, Truman Capote i zabavljala se plešući twist. U jeku ludnice za twistom i oni su dodali svoj *Peppermint Twist (Part 1)*, koji je također postao broj 1# u Americi u siječnju 1962. 

Već afirmirani R&B gitarist Bo Diddley objavio je 1962. svoj album *Bo Diddley's A Twister.* Na njemu je bilo nekoliko twist pjesama: *Twister*, *Bo's Twist* i *Mama Don't Allow No Twistin*, koji su ples učinili još popularnijim.

U Latinskoj Americi, twistomaniju je izazvao sastav Bill Haley & His Comets, naročito njihovi hitovi *The Spanish Twist* i *Florida Twist*.

## Twist i popularna kultura
Popularizaciji twista pridonijela je i pojava televizije koja se upravo 1960-ih počela masovno širiti svijetom, i još jedna mala stvar, plastični obruč/igračka - '''hula hop''' (Hula hoop). Bilo je upravo zabavno vrtjeti *hula hop* i slušati twist, zapravo pokreti hula hopa, bili su isti kao kod twista.

Popularizaciji plesa u Europi pridonio je Peppino Di Capri koji je bio promotor twista u Italiji, osobito su bile popularne njegove pjesme *Saint Tropez Twist* (1962) i njegov prepjev pjesme *Let's Twist Again*. U Njemačkoj je *Caterina Valente* prepjevala *Peppermint Twist*, u Francuskoj su svi njihovi *je-je* pjevači(tako su oni zvali svoje rane rockere) postali veliki ljubitelji twista. Njihov najpopularniji pjevač Johnny Hallyday, izdao je *Danse le twist avec moi*. U Velikoj Britaniji prvi promotor bila je Petula Clark sa svojim hitom iz 1962. *Ya Ya Twist*, ali su pravu ludnicu napravili tek Beatlesi svojim velikim hitom iz ožujka 1963. *[[Twist and Shout]]*. 

Kod nas je twist došao relativno brzo, tako je već 1963. godine pjesma Ivice Krajača *Platno, boje, kist i tvist* pobjedila na Zagrebačkom festivalu koju su izveli Kvartet 4M & sastav Bijele Stijele i Zdenka Vučković.

## Izvori

## Literatura
* Sam Houston State University: Dance Crazes
* Keeble, Christine. "The Twist and 60's Fad Dances." How to Jive. 31. siječnja 2008 

## Vanjske veze

* Lets twist again - Chubby Checker
* Chubby Checker & Dee Dee Sharp - Slow Twistin, 2009 YouTube